b'\n_START_ARTICLE_\nAnah\xc3\xad\n_START_SECTION_\nKarj\xc3\xa4\xc3\xa4r\n_START_PARAGRAPH_\n1986. aastal esines ta kaheaastaselt sket\xc5\xa1i- ja muusikas\xc3\xb5us "Chiquilladas", kus k\xc3\xb5iki rolle m\xc3\xa4ngisid lapsed._NEWLINE_J\xc3\xa4rgmised rollid sai ta 1989 ja sellest ajast peale oli ta paark\xc3\xbcmmend aastat n\xc3\xa4itleja. Juba samal aastal p\xc3\xa4lvis ta Mehhiko filmiauhinna Arieli lapsn\xc3\xa4itleja kategoorias Maria Juana rolli eest filmis "Habia Una Vez Una Estrella"._NEWLINE_Alates 1991 on Anah\xc3\xad m\xc3\xa4nginud 14 seebiooperis. Teda saatis kiiresti edu ja juba esimesega neist ("Madres ego\xc3\xadstas") nimetati ta ajakirja TVyNovelas auhinna (seda antakse aasta parimatele Mehhiko seebiooperitele) kandidaadiks lapsn\xc3\xa4itleja kategoorias. 1995 m\xc3\xa4ngis ta seebiooperis "Alondra" ja kuigi tema roll polnud peaosa, nimetati ta TVyNovelase auhinna kandidaadiks noore naispeaosat\xc3\xa4itja kategoorias. 1998 m\xc3\xa4ngis ta seebiooperis "Vivo por Elena" ("Ma elan Elena jaoks") naispeaosat\xc3\xa4itja nooremat \xc3\xb5de. 1999\xe2\x80\x932000 ilmunud seebiooperis "Mujeres enga\xc3\xb1adas" ("Petetud naised") m\xc3\xa4ngis ta peaosalisteks oleva abielupaari t\xc3\xbctart ja p\xc3\xa4lvis TVyNovelase auhinna uue n\xc3\xa4itleja kategoorias, ehkki on k\xc3\xbcsitav, kui uus n\xc3\xb5nda pika karj\xc3\xa4\xc3\xa4riga n\xc3\xa4itleja ikkagi on._NEWLINE_L\xc3\xa4bil\xc3\xb6\xc3\xb6k toimus 2000\xe2\x80\x932001 valminud seebiooperiga "Primer amor ... a mil por hora" ("Esimene armastus ... tuhat korda tunnis"). See oli suunatud teismelistele, Anah m\xc3\xa4ngis peaosa ja nimetati taas TVyNovelase auhinna kandidaadiks, seekord naispeaosalise kategoorias. Seda seebiooperit n\xc3\xa4idati v\xc3\xa4hemalt 10 v\xc3\xa4lisriigi telekanalites, p\xc3\xb5hiliselt Ameerikas, kuid ka Rumeenias, viimati 2013._NEWLINE_Vastupidist rolli m\xc3\xa4ngis ta 2002\xe2\x80\x932003 valminud seebiooperis "Clase 406". Seal m\xc3\xa4ngis ta hullu t\xc3\xbcdrukut Jessicat, kes s\xc3\xbc\xc3\xbcdistab alusetult oma \xc3\xb5petajat enda v\xc3\xa4gistamises. Selles seriaalis olid tema partnerid Alfonso Herrera, Dulce Maria ja Christian Chavez, kellega ta hiljem moodustas b\xc3\xa4ndi RBD._NEWLINE_2004\xe2\x80\x932006 m\xc3\xa4ngis Anah\xc3\xad naispeaosa seebiooperis "Rebelde" ("M\xc3\xa4ssaja"), mis koosnes 440 osast. Seda n\xc3\xa4idati v\xc3\xa4hemalt 21 v\xc3\xa4lisriigi telekanalites, peamiselt Ameerikas ja Balkani poolsaarel, kuid ka isegi Angolas ja Macaus. See seriaal kirjeldab koolinoorte elu, kes teevad b\xc3\xa4ndi, ja peaosi t\xc3\xa4itsidki b\xc3\xa4ndi RBD liikmed. "Rebelde" ei olnud Mehhiko omalooming, vaid kaver Argentinas tehtud ja 2002\xe2\x80\x932003 esilinastunud 318 osa pikkusest seriaalist "Rebelde Way", mis maailmas veelgi laiemalt levis, isegi Anah\xc3\xad kehastatud tegelase nimi on muutmata j\xc3\xa4etud. Anah\xc3\xad nimetati taas TVyNovelase auhinna kandidaadiks naispeaosat\xc3\xa4itja kategoorias, kuid selle v\xc3\xb5itis Dulce Maria samast seriaalist._NEWLINE_2007 valmis RBD edu taustal 13 osast koosnev seriaal "RBD: La Familia" ("RBD: perekond"). Selle peaosi m\xc3\xa4ngisid RBD liikmed ja tegelaste nimed meenutasid nende p\xc3\xa4risnimesid, n\xc3\xa4iteks Anah\xc3\xad tegelase nimi oli Annie. K\xc3\xb5ik m\xc3\xa4ngisid endasarnaseid tegelasi, kuid siiski pole see seriaal dokumentaalne, \xc3\xbcksnes sisaldab hulka p\xc3\xa4riselust v\xc3\xb5etud detaile ja s\xc3\xbcndmusi._NEWLINE_2011 m\xc3\xa4ngis Anah\xc3\xad peaosa seebiooperis "Dos Hogares" ("Kaks kodu"). Tema kangelanna on loomaarst, kelle abikaasa j\xc3\xa4\xc3\xa4b \xc3\xb5nnetuse tagaj\xc3\xa4rjel teadmata kadunuks ja kuulutatakse surnuks. Loomaarst abiellub uuesti. Esimene abikaasa ilmub taas lagedale, ainult kannatab m\xc3\xa4lukaotuse all. Loomaarst p\xc3\xbc\xc3\xbcab oma esimest meest ravida ja \xc3\xbchtlasi kumbagi oma abikaasat teise abikaasa eest varjata (armastab m\xc3\xb5lemat meest). \xc3\x9clesannet lihtsustab asjaolu, et teine mees pannakse vangi kuriteo eest, mida ta ei sooritanud. Selle rolli eest nimetati Anah\xc3\xad TVyNovelase auhinna kandidaadiks naisn\xc3\xa4itleja kategoorias (ei v\xc3\xb5itnud).\n_START_SECTION_\nMuusika\n_START_PARAGRAPH_\nAnah\xc3\xad oli populaarse ansambli RBD laulja. RBD on v\xc3\xa4lja andnud 9 stuudioalbumit hispaania, portugali ja inglise keeles. Albumeid on m\xc3\xbc\xc3\xbcdud 20 miljonit \xc3\xbcle maailma. 8. augustil 2008 teatas ansambel, et l\xc3\xa4heb laiali. Ansambel tegi l\xc3\xb5puturnee "Gira Del Adios World Tour", mis l\xc3\xb5ppes enne 2009. aastat._NEWLINE_Anah\xc3\xad plaate on m\xc3\xbc\xc3\xbcdud \xc3\xbcle 3 miljoni._NEWLINE_Anah\xc3\xad on v\xc3\xb5itnud muidki muusikaauhindu.\n_START_SECTION_\nEraelu\n_START_PARAGRAPH_\n"Esimese armastuse" filmimise ajal v\xc3\xb5itles Anah\xc3\xad anoreksiaga. \xc3\x9cksvahe kaalus ta isegi 34 kg. Ta k\xc3\xa4is viies ravikeskuses ning tema juurde saadeti arste ja ps\xc3\xbchholooge mitmelt poolt Mehhikost. \xc3\x9chel p\xc3\xa4eval, kui ta vanematega koos puhkuselt saabus, hakkas tal halb ja ta minestas. Ta viidi kohe haiglasse, kus tema s\xc3\xbcda 8 sekundiks seiskus._NEWLINE_2008 korraldas Anah\xc3\xad massimeediaettev\xc3\xb5tte Televisa abiga anoreksia ja buliimia kohta teadlikkuse suurendamise kampaania. 18. septembril 2011 laskis National Geographic eetrisse saate "Sundm\xc3\xb5te: kehad, mis karjuvad", milles Anah\xc3\xad r\xc3\xa4\xc3\xa4kis anoreksiast, mille all ta viis aastat kannatas, ja sellest, kuidas ta haigusest l\xc3\xb5puks jagu sai._NEWLINE_2006 avas Anah\xc3\xad Mexicos oma r\xc3\xb5ivapoe "Anah\xc3\xad World". Kuid juba samal aastal k\xc3\xbclmutas Mehhiko maksuamet Anah\xc3\xad 4 pangaarvet, sest kahtlustas, et n\xc3\xa4itleja tegeleb maksupettusega. 2008 anti arved kohtu otsusega tema k\xc3\xa4sutusse tagasi._NEWLINE_2007 anti RBD naisliikmetest Anah\xc3\xadst, Dulce Mariast ja Maite Perronist v\xc3\xa4lja Barbie-versioon._NEWLINE_23. septembril 2011 sai Anah\xc3\xad Snickersi reklaamn\xc3\xa4oks Ladina-Ameerikas. J\xc3\xa4rgnes reklaamikampaania, mille kaks organisatsiooni, sealhulgas Riiklik Naiste Instituut, kohtusse kaebasid, sest see olevat seksistlik. Anah\xc3\xad teatas, et kampaania ei ole m\xc3\xb5eldud kedagi solvama ega alandama, ning Snickers teatas, et enne reklaamikampaaniat oli seda n\xc3\xa4idatud hulgale naistele, kes seda kampaaniat seksistlikuks ei pidanud._NEWLINE_Alates 2012. aasta aprillist k\xc3\xa4ib Anah\xc3\xad kohtamas Chiapase osariigi kuberneri Manuel Velasco Coelloga.'